## Pravilnik o uvjetima i načinu ostvarivanja prava iz obveznog zdravstvenog osiguranja za bolničko liječenje medicinskom rehabilitacijom i fizikalnom terapijom u kući (pročišćeni tekst)

### NN 46/2007 (7.5.2007.), Pravilnik o uvjetima i načinu ostvarivanja prava iz obveznog zdravstvenog osiguranja za bolničko liječenje medicinskom rehabilitacijom i fizikalnom terapijom u kući (pročišćeni tekst)

# MINISTARSTVO ZDRAVSTVA I SOCIJALNE SKRBI

**1564**

Na osnovi članka 33. podstavka 16. Statuta Hrvatskog zavoda za zdravstveno
osiguranje (»Narodne novine« broj 16/02., 24/02. i 58/03.) direktor Hrvatskog
zavoda za zdravstveno osiguranje utvrdio je pročišćeni tekst Pravilnika o
uvjetima i načinu ostvarivanja prava iz obveznog zdravstvenog osiguranja za
bolničko liječenje medicinskom rehabilitacijom i fizikalnom terapijom u kući.
Pročišćeni tekst Pravilnika o uvjetima i načinu ostvarivanja prava iz obveznog
zdravstvenog osiguranja za bolničko liječenje medicinskom rehabilitacijom i
fizikalnom terapijom u kući obuhvaća Pravilnik o uvjetima i načinu ostvarivanja
prava iz obveznog zdravstvenog osiguranja za bolničko liječenje medicinskom
rehabilitacijom (»Narodne novine« broj 26/96., te njegove izmjene i dopune
objavljene u »Narodnim novinama« broj 79/97., 31/99., 51/99., 73/99. i 40/07.).
U navedenim pravilnicima naznačeno je vrijeme njihova stupanja na snagu.

Klasa: 500-01/07-01/11
Urbroj: 338-01-02-07-1
Zagreb, 27. travnja 2007.

Direktor
**dr. sc. Većeslav Bergman, dr. stom**., v. r.

## PRAVILNIK

### O UVJETIMA I NAČINU OSTVARIVANJA PRAVA IZ OBVEZNOG ZDRAVSTVENOG OSIGURANJA ZA BOLNIČKO LIJEČENJE MEDICINSKOM REHABILITACIJOM I FIZIKALNOMTERAPIJOM U KUĆI (pročišćeni tekst)

I. OPĆE ODREDBE

Članak 1.

Ovim Pravilnikom utvrđuju se bolesti, bolesna stanja i posljedice ozljeda na
osnovi kojih osigurana osoba Hrvatskog zavoda za zdravstveno osiguranje (u
daljnjem tekstu: Zavod), ostvaruje pravo na bolničko liječenje medicinskom
rehabilitacijom kao i fizikalnu terapiju u kući, te uvjeti i način ostvarivanja
tog prava.

Članak 2.

Osigurana osoba Zavoda (u daljnjem tekstu: osigurana osoba) ostvaruje pravo na
bolničko liječenje medicinskom rehabilitacijom (u daljnjem tekstu: bolnička
medicinska rehabilitacija) na osnovi bolesti, bolesnih stanja i posljedica
ozljeda navedenih u Popisu bolesti, bolesnih stanja i posljedica ozljeda za
odobravanje bolničke medicinske rehabilitacije (u daljnjem tekstu: Popis).
Popis iz stavka 1. ovog članka sadrži:
– šifru bolesti, bolesnih stanja i posljedica ozljeda prema Međunarodnoj
klasifikaciji bolesti i srodnih zdravstvenih problema (u daljnjem tekstu: MKB)
– dijagnozu bolesti, bolesnih stanja i ozljeda
– odgovarajuću specijalnost doktora koji predlaže bolničku medicinsku
rehabilitaciju,
– medicinsku dokumentaciju (prethodne dijagnostičke i terapijske postupke)
– uvjete odobravanja bolničke medicinske rehabilitacije.
Popis iz stavka 1. ovog članka je sastavni dio ovog Pravilnika.

Članak 3.

Osigurana osoba može iznimno ostvariti pravo na provođenje fizikalne terapije u
kući u slučaju kada je potpuno nepokretna, od­nos­no teško pokretna zbog:
– neuroloških bolesti
– reumatskih bolesti
– politraume i traume
– kompliciranih kirurških i ortopedskih zahvata
– ostalih stanja koja za svaki slučaj posebice utvrđuje liječničko povjerenstvo
Zavoda.

Članak 4.

Osigurana osoba bolničku medicinsku rehabilitaciju ostvaruje u najbližoj
specijalnoj bolnici za medicinsku rehabilitaciju prema mjestu njezinog
prebivališta, odnosno boravka koja sa Zavodom ima ugovorenu traženu zdravstvenu
zaštitu, kada je takvo liječenje medicinski opravdano u skladu s ovim
Pravilnikom i drugim općim aktima Zavoda.
Fizikalnu terapiju u kući osigurane osobe provodi fizioterapeutski tehničar na
osnovi mišljenja doktora specijalista odgovarajuće specijalnosti sukladno ovom
Pravilniku i drugim općim aktima Zavoda.

II. UVJETI I NAČIN OSTVARIVANJA PRAVA NA BOLNIČKU MEDICINSKU REHABILITACIJU I
FIZIKALNU TERAPIJU U KUĆI

Članak 5.

Osigurana osoba ostvaruje pravo na bolničku medicinsku rehabilitaciju, ako kod
bolesti, bolesnih stanja i posljedica ozljeda navedenih u Popisu postoji još
jedan od sljedećih uvjeta:
– funkcionalno oštećenje određenog stupnja
– nemogućnost i neprimjerenost provođenja ambulantne rehabilitacije u
specijalističko-konzilijarnoj zdravstvenoj zaštiti.

Članak 6.

Osigurana osoba koja ispunjava uvjete iz članka 5. ovog Pravilnika i kod koje ne
postoje kontraindikacije navedene u članku 14. ovog Pravilnika, može ostvariti
pravo za bolničku medicinsku rehabilitaciju.
Bolnička medicinska rehabilitacija provodi se u specijalnim bolnicama za
medicinsku rehabilitaciju i to kao početna, odnosno održavajuća bolnička
medicinska rehabilitacija.
Osigurana osoba koja ispunjava uvjete iz članka 3. ovog Pravilnika i kod koje ne
postoje kontraindikacije navedene u članku 14. ovog Pravilnika, može ostvariti
pravo na fizikalnu terapiju u kući.

Članak 7.

Prijedlog za početnu bolničku medicinsku rehabilitaciju daje odjelni doktor
specijalist odgovarajuće specijalnosti bolnice za liječenje akutnih bolesti, u
kojoj se osigurana osoba liječi, kada je potreban premještaj u specijalnu
bolnicu za medicinsku rehabilitaciju.
Prijedlog za održavajuću medicinsku rehabilitaciju daje izabrani doktor primarne
zdravstvene zaštite na osnovi mišljenja i nalaza doktora specijalista
odgovarajuće specijalnosti, sukladno ovom Pravilniku i drugim općim aktima
Zavoda.
Prijedlog za provođenje fizikalne terapije u kući osigurane osobe daje izabrani
doktor primarne zdravstvene zaštite na osnovi mišljenja i nalaza doktora
specijalista odgovarajuće specijalnosti, koje je dano nakon izvršenog
specijalističkog pregleda osigurane osobe u bolničkoj, odnosno specijalističko-konzilijarnoj
zdravstvenoj ustanovi odnosno specijalističkoj ordinaciji. U nalazu doktor
specijalist odgovarajuće specijalnosti obvezno određuje vrstu postupaka za
fizikalnu terapiju u kući, koji mogu sadržavati:
– mehanoterapiju
– kinezoterapiju
– krioterapiju (masaža i oblozi)
– poduku i pomoć pri primjeni raznih pomagala i korektivnih udlaga
– termoterapiju
– elektroterapiju
– radnu terapiju
– pripremu oštećenog dijela tijela za prihvat ortopedskog pomagala.

Članak 8.

Prijedlog za bolničku medicinsku rehabilitaciju iz članka 7. stavka 1. i 2. ovog
Pravilnika sadržava odgovarajuću medicinsku dokumentaciju iz Popisa,
obrazloženje prijedloga rehabilitacije i naznaku zdravstvene ustanove u koju se
osiguranu osobu upućuje.
Prijedlog za provođenje fizikalne terapije u kući osigurane osobe sadržava
odgovarajuću medicinsku dokumentaciju, kao i obrazloženje prijedloga vrste
postupaka za fizikalnu terapiju u kući iz članka 7. stavka 3. ovog Pravilnika.

Članak 9.

Kada se kod ocjene funkcionalnog statusa koristi Barthelov indeks, za davanje
prijedloga iz članka 8. ovog Pravilnika njegova vrijednost mora biti manja od 80
kako bi osigurana osoba ostvarila pravo na bolničku medicinsku rehabilitaciju.

Članak 10.

Odobrenje za početnu bolničku medicinsku rehabilitaciju daje liječničko
povjerenstvo područnog ureda Zavoda prema sjedištu zdravstvene ustanove iz koje
se osiguranu osobu premješta.
Odobrenje za održavajuću bolničku medicinsku rehabilitaciju daje liječničko
povjerenstvo područnog ureda Zavoda prema sjediš­tu ordinacije izabranog doktora
primarne zdravstvene zaštite.
Liječničko povjerenstvo područnog ureda Zavoda kada daje odobrenje za bolničku
medicinsku rehabilitaciju iz stavka 1. i 2. ovog članka obvezno u nalazu,
mišljenju i ocjeni navodi naziv ugovorne specijalne bolnice za medicinsku
rehabilitaciju za koju daje odobrenje i koja može pružiti traženu bolničku
medicinsku rehabilitaciju, te broj odobrenih dana bolničke medicinske
rehabilitacije.
Osigurana osoba koja odobrenu bolničku medicinsku rehabilitaciju želi ostvariti
u drugoj specijalnoj bolnici za medicinsku rehabilitaciju, a ne u onoj za koju
je odobrenje dalo liječničko povjerenstvo područnog ureda Zavoda ima pravo
potonju ostvariti u skladu s člankom 43. Pravilnika o pravima, uvjetima i načinu
ostvarivanja prava iz obveznog zdravstvenog osiguranja bez prava na naknadu
troškova prijevoza, odnosno prava na sanitetski prijevoz na teret sredstava
Zavoda.
Odobrenje za fizikalnu terapiju u kući osigurane osobe daje liječničko
povjerenstvo područnog ureda Zavoda prema sjedištu izabranog doktora primarne
zdravstvene zaštite.
Izabrani doktor primarne zdravstvene zaštite obvezan je uz prijedlog za
održavajuću bolničku rehabilitaciju, odnosno fizikalnu terapiju u kući upoznati
liječničko povjerenstvo područnog ureda Zavoda s cjelokupnom medicinskom
dokumentacijom i s drugim bolestima od kojih osigurana osoba boluje.

Članak 11.

Liječničko povjerenstvo područnog ureda Zavoda može osiguranoj osobi uskratiti
suglasnost za bolničku medicinsku rehabilitaciju kada ocijeni da ne postoji
medicinska opravdanost ili postoje kontraindikacije za njeno provođenje.
Liječničko povjerenstvo područnog ureda Zavoda može osiguranoj osobi uskratiti
odobrenje, odnosno ne odobriti fizikalnu terapiju u kući, kada ocijene da ne
postoji opravdanost za njezino provođenje

Članak 12.

Za provođenje održavajuće bolničke medicinske rehabilitacije izabrani doktor
primarne zdravstvene zaštite, nakon dobivenog odobrenja liječničkog povjerenstva
područnog ureda Zavoda, daje osiguranoj osobi uputnicu za bolničko liječenje, te
prilaže svu potrebnu medicinsku dokumentaciju.

Članak 13.

Odobrenje za produženje bolničke medicinske rehabilitacije daje na prijedlog
odjelnog doktora specijalista odgovarajuće specijalnosti liječničko povjerenstvo
područnog ureda Zavoda prema sjedištu specijalne bolnice za medicinsku
rehabilitaciju.

Članak 14.

Osigurana osoba, koja ispunjava uvjete propisane člankom 3., odnosno člankom 5.
ovog Pravilnika ne može ostvariti pravo na bolničku medicinsku rehabilitaciju,
odnosno fizikalnu terapiju u kući, dok postoje sljedeće kontraindikacije:
a) febrilna stanja, akutne zarazne bolesti, teški psihički poremećaji te
patološka trudnoća
b) imobilizacija kod koje nije moguće provoditi rehabilitacijsko liječenje
c) komplicirani tijek koronarne bolesti, kardijalna dekompenzacija, ne
podnošenje ergometrijskog opterećenja od 50 W tj. 300 Kpm, odnosno 2.0 METT-a,
teški poremećaj srčanog ritma, ehografski utvrđeno povećanje kavuma lijeve
klijetke preko 6 cm, te kardiovaskularne aneurizme
d) teška oštećenja jetre i bubrega
e) zloćudne bolesti u stanjima egzacerbacije i dekompenzacije.

Članak 15.

Na prijedlog izabranog doktora primarne zdravstvene zaštite, a na osnovi
mišljenja doktora specijalista određene specijalnosti, liječničko povjerenstvo
područnog ureda Zavoda iznimno može odobriti boravak uz dijete u specijalnoj
bolnici za medicinsku rehabilitaciju osiguranoj osobi određenoj za pratitelja
djeteta (jednom od roditelja ili osobi koja skrbi o djetetu) u sljedećim
slučajevima:
1. kada se provodi točno određen i utvrđen programa »mama – dijete« za izobrazbu
roditelja odnosno osobe koja skrbi o djetetu, za dijete do navršene 3. godine
života
2. kada postoji potreba dojenja djeteta (majci djeteta)
3. kada je u provođenju bolničke medicinske rehabilitacije djeteta s posebnim
zdravstvenim potrebama potrebna prisutnost roditelja, odnosno osobe koja skrbi o
djetetu.

III. VRSTE I TRAJANJE BOLNIČKE MEDICINSKE REHABILITACIJE I FIZIKALNE TERAPIJE U
KUĆI

Članak 16.

Početnu bolničku medicinsku rehabilitaciju provodi se u specijalnim bolnicama za
medicinsku rehabilitaciju, nakon liječenja u bolnicama za liječenje akutnih
bolesti.
Radi provođenja početne bolničke medicinske rehabilitacije osiguranoj osobi
odobrava se boravak u ugovornoj specijalnoj bolnici za medicinsku
rehabilitaciju, u pravilu, u trajanju od 21 dan, a ugovorna specijalna bolnica
za medicinsku rehabilitaciju obvezna je bolničku medicinsku rehabilitaciju
osiguranoj osobi provoditi svakodnevno tijekom cijelog radnog tjedna.
Iznimno, na prijedlog odjelnog doktora ugovorne specijalne bolnice za medicinsku
rehabilitaciju liječničko povjerenstvo područnog ureda Zavoda može osiguranoj
osobi odobriti produljenje boravka u specijalnoj bolnici za medicinsku
rehabilitaciju radi provođenja početne bolničke medicinske rehabilitacije.
Odobrenje za produljenje boravka u specijalnoj bolnici za medicinsku
rehabilitaciju iz stavka 3. ovog članka daje liječničko povjerenstvo područnog
ureda Zavoda nadležnog prema sjedištu te ugovorne specijalne bolnice.

Članak 17.

Radi provođenja održavajuće bolničke medicinske rehabilitacije kod kroničnih
bolesti i stanja osiguranoj osobi odobrava se boravak u ugovornoj specijalnoj
bolnici za medicinsku rehabilitaciju u trajanju do najduže 21 dan, a ugovorna
specijalna bolnica za medicinsku rehabilitaciju obvezna je bolničku medicinsku
rehabilitaciju osiguranoj osobi provoditi svakodnevno tijekom cijelog radnog
tjedna.
Osigurana osoba može samo jedanput u istoj kalendarskoj godini ostvariti pravo
na održavajuću bolničku medicinsku rehabilitaciju zbog iste bolesti.
Fizikalna terapija u kući osigurane osobe može trajati najdulje 15 dana, a može
se produljiti za daljnjih 15 dana, na prijedlog doktora specijalista
odgovarajuće specijalnosti nakon izvršenog pregleda osigurane osobe.
U iznimnim slučajevima, prema prijedlogu doktora specijalista odgovarajuće
specijalnosti, koji je ponovno pregledao osiguranu osobu, može se na osnovi
odobrenja liječničkog povjerenstva Zavoda dodatno produljiti fizikalnu terapiju
u kući.

Članak 18.

Kada se u specijalnim bolnicama za medicinsku rehabilitaciju provodi program
»mama-dijete« iz članka 15. točke 1. ovog Pravilnika, on traje u pravilu 10 dana
četiri puta godišnje.

Članak 19.

Bolnička medicinska rehabilitacija kod dijagnoze »coma cerebri vigile« traje u
pravilu do 6 mjeseci, a i dulje, prema prijedlogu odjelnog doktora i uz
suglasnost liječničkog povjerenstva područnog ureda Zavoda, nadležnog prema
sjedištu specijalne bolnice za medicinsku rehabilitaciju.

Članak 20.

Kod dugotrajne medicinske rehabilitacije djece u specijalnim zdravstvenim
ustanovama gdje se uz rehabilitaciju provodi i redovito osmogodišnje školovanje,
liječničko povjerenstvo područnog ureda Zavoda može dati suglasnost za
medicinsku rehabilitaciju i skrb u trajanju jednog polugodišta.
Produljenje medicinske rehabilitacije i skrbi iz stavka 1. ovog članka, kad za
to postoje medicinske indikacije, odobrava liječničko povjerenstvo područnog
ureda Zavoda prema sjedištu specijalne bolnice za medicinsku rehabilitaciju.

Članak 21.

Prijedlog za bolničku medicinsku rehabilitaciju i fizikalnu terapiju u kući
osigurane osobe daje se na tiskanici propisanoj općim aktom Zavoda o sastavu,
ovlastima i načinu rada liječničkih povjerenstava Zavoda.

Članak 22.

Osiguranoj osobi nezadovoljnoj mišljenjem, nalazom i ocjenom liječničkog
povjerenstva područnog ureda Zavoda, kojom je osiguranoj osobi odobreno ili
uskraćeno odobrenje za provođenje bolničke medicinske rehabilitacije, odnosno
fizikalne terapije u kući osigurane osobe, područni ured Zavoda nadležan prema
mjestu njezinog prebivališta, odnosno boravka, odnosno područni ured Zavoda
prema sjedištu ugovorne specijalne bolnice za medicinsku rehabilitaciju izdat će
na njezin zahtjev pisano rješenje.
Liječničko povjerenstvo područnog ureda Zavoda mišljenje, nalaz i ocjenu iz
stavka 1. ovog članka daje na tiskanici propisanoj općim aktom Zavoda o sastavu,
ovlastima i načinu rada liječničkih povjerenstava Zavoda.

POPIS BOLESTI, BOLESNIH STANJA I POSLJEDICA OZLJEDA
za odobravanje bolničke
medicinske rehabilitacije

|  |  |  |  |  |
| --- | --- | --- | --- | --- |
| **Šifra  prema MKB** | **Dijagnoza bolesti, stanja i ozljeda** | **Specijalnost doktora koji predlaže** | **Medicinska dokumenatcija** | **Uvjeti odobravanja** |
| BOLESTI ŽIVČANOG SUSTAVA | | | | |
| G12.2 | Amiotrofična lateralna skleroza | neurolog fizijatar | otpusno pismo, povijest bolesti s iscrpnim neurološkim nalazom, funk­cionalni status, Barthelov indeks | početna kod premještaja, održavajuća rehabilitacija samo s teškim ispadima sustava za kretanje |
| G35 | Sclerosis multiplex | neurolog fizijatar |  | početna kod premještaja, održavajuća rehabilitacija samo s teškim ispadima sustava za kretanje |
| G36 | Devicova bolest | neurolog fizijatar | otpusno pismo, povijest bolesti s iscrpnim neurološkim nalazom, funk­cionalni status, Barthelov indeks | početna kod premještaja, održavajuća rehabilitacija samo s teškim ispadima sustava za kretanje |
| G60 | Spinocerebelarne hereditarne bolesti | neurolog fizijatar | otpusno pismo, povijest bolesti s iscrpnim neurološkim nalazom, funk­cionalni status, Barthelov indeks | početna kod premještaja, održavajuća rehabilitacija samo s teškim ispadima sustava za kretanje |
| G61 | Polyradiculomyelitis tipa Guillain – Barre | neurolog fizijatar | otpusno pismo, povijest bolesti s iscrpnim neurološkim nalazom, funk­cionalni status, Barthelov indeks | početna kod premještaja |
| G63.3 | Porfirija | neurolog fizijatar | otpusno pismo, povijest bolesti s iscrpnim neurološkim nalazom, funk­cionalni status, Barthelov indeks | početna kod premještaja |
| G71.0 | Dystrophia musculorum | neurolog fizijatar | otpusno pismo, povijest bolesti s iscrpnim neurološkim nalazom, funk­cionalni status, Barthelov indeks | početna kod premještaja, održavajuća rehabilitacija samo s teškim ispadima sustava za kretanje |
| G80 | Infantilna cerebralna paraliza | pedijatar neurolog   fizijatar | otpusno pismo, povijest bolesti s iscrpnim neurološkim nalazom, funk­cionalni status, Barthelov indeks | početna kod premještaja, održavajuća kod djece do osamnaeste godine, odrasli samo nakon korekcijskih operativnih zahvata |
| G81 | Hemiplegija ili teška hemipareza od III. do IV. stupnja | neurolog neurokirurg fizijatar | otpusno pismo, povijest bolesti s iscrpnim neurološkim nalazom, funk­cionalni status, Barthelov indeks | početna kod premještaja, iza isteka akutne faze, odnosno nakon operativnog liječenja |
| G82 | Paraplegija, tetraplegija, teška parapareza ili tetrapareza od III. do IV. stupnja | neurolog neurokirurg fizijatar | otpusno pismo, povijest bolesti s iscrpnim neurološkim nalazom, funk­cionalni status, Barthelov indeks | početna po isteku akutne faze, odnosno poslije operativnog zahvata, održavajuća rehabilitacija ovisno o Barthelovom indeksu |
| G95.2 | Degenerativno-kompresivne lezije kralježnične moždine, s motoričkim deficitom | neurolog neurokirurg fizijatar | otpusno pismo, povijest bolesti s iscrpnim neurološkim nalazom, funk­cionalni status, Barthelov indeks | početna po isteku akutne faze, odnosno poslije operativnog zahvata ili neuspjele konzervativne terapije |
| R40.2 | Coma cerebri vigile | neurokirurg anesteziolog neurolog | povijest bolesti, razina svijesti prema »Glasgow coma scale« i »Rancho« razina kognitivnih funkcija | početna kod premještaja, trajanje rehabilitacije iznimno do šest mjeseci |
| BOLESTI MIŠIĆNO-KOŠTANOG SUSTAVA I VEZIVNOG TKIVA | | | | |
| M05 | Arthritis rheumatoloides II. i III. stadij i ostale sistemske bolesti veziva | reumatolog fizijatar | otpusno pismo, povijest bolesti s iscrpnim neurološkim nalazom, funk­cionalni status, Barthelov indeks | početna kod premještaja i održavajuća rehabilitacija ovisno o funkcionalnom statusu |
| M06.8 | Reiter-ov sindrom II. i III. stadij | reumatolog fizijatar | otpusno pismo, povijest bolesti s iscrpnim neurološkim nalazom, funk­cionalni status, Barthelov indeks | početna kod premještaja i održavajuća rehabilitacija ovisno o funkcionalnom statusu |
| M06.8 | Reaktivni arthritis II. i III. stadij | reumatolog fizijatar | otpusno pismo, povijest bolesti s iscrpnim neurološkim nalazom, funk­cionalni status, Barthelov indeks | početna kod premještaja i održavajuća rehabilitacija ovisno o funkcionalnom statusu |
| M07 | Arthritis psoriatica | reumatolog fizijatar | otpusno pismo, povijest bolesti, funk­cionalni status | održavajuća rehabilitacija ovisno o funkcionalnom statusu |
| M08 | Juvenilni artritis | reumatolog pedijatar | otpusno pismo, povijest bolesti, funk­cionalni status | početna kod premještaja i održavajuća rehabilitacija ovisno o funkcionalnom statusu |
| M23 | Unutrašnje ozljede koljena | ortoped fizijatar | otpusno pismo, povijest bolesti, funk­cionalni status | početna jedanput nakon operacije ovisno o funkcionalnom statusu |
| M41 | Skolioza i kifoskolioza | ortoped fizijatar | otpusno pismo, povijest bolesti, funk­cionalni status | početna jedanput nakon operacije, a održavajuća rehabilitacija ovisno o funkcionalnom statusu |
| M45 | Spondylitis ankylosans | reumatolog fizijatar | otpusno pismo, povijest bolesti, funk­cionalni status | početna kod premještaja i održavajuća rehabilitacija ovisno o funkcionalnom statusu |
| M96.9 | Stanje nakon operativnih postupaka – kuk – koljeno – skoč­ni zglob – kralježnica – rame   – duge kosti | ortoped kirurg  neurokirurg | otpusno pismo, povijest bolesti, funk­cionalni status | početna jedanput  nakon operacije, a održavajuća rehabilitacija ovisno o funkcionalnom statusu |
| Z89 | Stečeni gubitak udova (amputacije) | kirurg ortoped fizijatar | otpusno pismo, povijest bolesti, funk­cionalni status | početna kod premještaja\* i održavajuća rehabilitacija ovisno o funkcionalnom statusu |
| Z96.6 | Prisutnost funk­cionalnih implantata | kirurg ortoped fizijatar | otpusno pismo, povijest bolesti, funk­cionalni status | početna kod premještaja i održavajuća rehabilitacija ovisno o funkcionalnom statusu |
| OZLJEDE – PRIJELOMI | | | | |
| S12 | Prijelom vratnog kralješka s neurološkim ispadima | neurokirurg kirurg traumatolog  neurolog | otpusno pismo, povijest bolesti, funkcionalni status | početna kod premještaja po isteku akutne faze |
| S22.0 | Prijelom torakalnog kralješka s neurološkim ispadima | neurokirurg kirurg traumatolog  neurolog | otpusno pismo, povijest bolesti, funkcionalni status | početna kod premještaja po isteku akutne faze |
| S32 | Prijelom lumbalne kralježnice i zdjelice s neurološkim ispadima | neurokirurg kirurg traumatolog  neurolog | otpusno pismo, povijest bolesti, funkcionalni status | početna kod premještaja po isteku akutne faze |
| S42.2 | Prijelom gornjeg kraja nadlaktič­ne kosti | traumatolog kirurg | otpusno pismo, povijest bolesti, funkcionalni status | početna jedanput nakon operacije, održavajuća ako ambulantna terapija nije dala rezultat |
| S42.4 | Prijelom donjeg kraja nadlaktič­ne kosti | traumatolog kirurg | otpusno pismo, povijest bolesti, funkcionalni status | početna jedanput nakon operacije, održavajuća ako ambulantna terapija nije dala rezultat |
| S52.0 | Prijelom lakta | traumatolog kirurg | otpusno pismo, povijest bolesti, funkcionalni status | početna jedanput nakon operacije, održavajuća ako ambulantna terapija nije dala rezultat |
| S72 | Prijelom bedrene kosti | kirurg traumatolog ortoped fizijatar | otpusno pismo, povijest bolesti, funkcionalni status | početna nakon prijeloma, održavajuća ovisno o funkcionalnom statusu |
| S82 izuzev S82.0 S82.4 | Prijelom potkoljenice | kirurg traumatolog ortoped fizijatar | otpusno pismo, povijest bolesti, funkcionalni status | početna nakon prijeloma, održavajuća ovisno o funkcionalnom statusu |
| BOLESTI CIRKULACIJSKOG SUSTAVA | | | | |
| I21 | Akutni infarkt miokarda | internist kardiolog | otpusno pismo, povijest bolesti, EKG, ergometrija | početna kod premještaja poslije isteka akutne faze |
| Z95 | Stanja nakon operativnih zahvata (By-pass, ugradnje umjetnih valvula, PTCA….) | kardiovaskul. kirurg   internist kardiolog | otpusno pismo, povijest bolesti, EKG, ergometrija | početna kod premještaja poslije isteka akutne faze |
| BOLESTI DIŠNOG SUSTAVA | | | | |
| J44 | Kronična opstruktivna plućna bolest | pedijatar  internist  pulmolog | povijest bolesti, spirometrija, acidobazni status, alergološka i imunološ­ka obrada | početna, odnosno održavajuća, samo djeca do 18. godine, ne više od jedanput u godini, ovisno o kliničkom statusu |
| J45 | Asthma bronchale | pedijatar  internist  pulmolog | povijest bolesti, spirometrija, acidobazni status, alergološka i imunološ­ka obrada | početna, odnosno održavajuća, samo djeca do 18. godine, ne više od jedanput u godini, ovisno o kliničkom statusu |

\_\_\_\_\_\_\_
\* provodi se u specijaliziranim ustanovama osposobljenim za primjenu proteza

Pravilnik, NN 46/2007-1564
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)